google/wiki40b huggingface dataset:
Ξένια Σεστόβα

Βιογραφία

Η καταγωγή της ήταν συζητήσιμη για αιώνες. Τώρα είναι αποδεκτό το επώνυμό της Σεστόβα (και όχι Σαστουνόβα, όπως εθεωρείτο παλαιότερα) και πως πάππος της ήταν ο Τιμοφέι Γκρυαζνόι, πλούσιος γαιοκτήμονας από το Ούγκλιτς.
Κατά τη δίωξη των Ρομάνοφ από τον Μπόρις Γκοντουνόφ αναγκάστηκε να ενδυθεί το μοναχικό ένδυμα με το όνομα Μάρφα. Έπειτα από αρκετά έτη εξορίας στον ξενώνα Τολβουίσκι, εγκαταστάθηκε με τον γιο της στην Κόστρομα. Εκεί έφθασαν οι απεσταλμένοι το 1613 για να πληροφορήσουν τον γιο της Μιχαήλ, ότι εκλέχθηκε στον Ρωσικό θρόνο. Επειδή οι προηγούμενοι τσάροι είχαν σκοτωθεί ή είχαν πέσει σε δυσμένεια, η Μάρφα στην αρχή αρνήθηκε να ευλογήσει τον γιο της και να τον αφήσει να πάει στη Μόσχα.
Ο σύζυγός της Φεοντόρ είχε επίσης αναγκαστεί να γίνει μοναχός με το όνομα Φιλάρετος και ανελίχθηκε στη θέση του Πατριάρχη Μόσχας, αλλά όταν οι Πολωνοί εισέβαλαν στη Ρωσία, τον πήραν μαζί τους στη Βαρσοβία. 
Κατά τα πρώτα έτη της βασιλείας του Μιχαήλ, η μητέρα του, η μεγάλη μοναχή όπως έγινε γνωστή, άσκησε μεγάλη επιρροή στον γιο της, που υπέφερε από ασθένεια των ποδιών και ήταν αμελής στην εξουσία. Τοποθέτησε τους συγγενείς της, τους Σαλτύκοβ στις σημαντικές θέσεις της κυβέρνησης, πράγμα όμως που οδήγησε σε ευρεία διαφθορά. Η επιστροφή του άνδρα της από την Πολωνία το 1619, έθεσε τέλος στην επιρροή τη δική της και των συγγενών της. Απεβίωσε 71 ετών και τάφηκε στη μονή Νοβοσπάσκυ.
Αλεξάνδρα του Ανόβερου

Πρώιμη ζωή

Η Αλεξάνδρα γεννήθηκε στις 20 Ιουλίου 1999 στο Βόκλαμπρουκ της Άνω Αυστρίας. Η Βάφτιση της έγινε στις 19 Σεπτεμβρίου 1999.
Ονομάσθηκε Αλεξάνδρα Καρλότα Ουλρίκα Μαριάμ Βιργινία ονόματα που πήρε από τις πέντε νονές της, την θεία της, Πριγκίπισσα Αλεξάνδρα του Λάινινγκεν, την ετεροθαλή αδελφή της, Σαρλότ Κασιράγκι, την Ουλρίκα Ουλμσνάϊντερ, την Μαριάμ Σακς και την Βιργινία Γκαλίκο, επίσης νονοί της ήταν ο Γεώργιος Κόντο και ο Ερρίκος Μάιερ. 
Έχει ετεροθαλή αδέλφια από τους προηγούμενους γάμους των γονιών της. Από τον πατέρα της, έχει δυο μεγαλύτερα ετεροθαλή αδέλφια, τον Ερνέστο Αύγουστο και τον Χριστιανό, ενώ από την μητέρα της, έχει δυο μεγαλύτερα ετεροθαλή αδέλφια, τον Αντρέα και τον Πιέρ Κασιράγκι και μια μεγαλύτερη ετεροθαλή αδελφή την Σαρλότ Κασιράγκι.
Η Αλεξάνδρα είναι το μόνο από τα τέσσερα παιδιά της Πριγκίπισσας Καρολίνας που φέρει τίτλο.
Η Αλεξάνδρα ζει μαζί με την μητέρα της και μεγαλώνει ως μέλος της πριγκιπικής οικογένειας του Μονακό. Η Αλεξάνδρα αγωνίζεται 
στο πατινάζ και το 2015, εκπροσώπησε το Μονακό σε καλλιτεχνικό πατινάζ στο Ευρωπαϊκό Ολυμπιακό Φεστιβάλ Νέων, που πραγματοποιήθηκε στην Αυστρία.
Διοργανώσεις Ε.Π.Σ. Χανίων 2016–17

Α΄ Κατηγορία

Στην Α΄ Κατηγορία συμμετέχουν συνολικά 20 σύλλογοι και το πρωτάθλημα διεξάγεται σε δυο φάσεις.

Τρόπος Διεξαγωγής

Στην Α΄ Φάση οι σύλλογοι χωρίζονται σε 2 ομίλους των 10 με κριτήρια την επίδοση στην προηγούμενη περίοδο και με κλήρωση. Οι αγώνες σε αυτή την φάση είναι μονοί, οι 5 πρώτοι κάθε ομίλου συνεχίζουν στον «Όμιλο Τίτλου» της Β΄ Φάσης και οι 5 τελευταίοι στον «Όμιλο Παραμονής» με το 1/3 των βαθμών που συγκέντρωσαν στην πρώτη φάση. 
Οι αγώνες στη Β΄ Φάση είναι διπλοί , ο πρώτος του ομίλου Ανόδου ανακυρήσσεται πρωταθλητής. Ο τελευταίος του ομίλου Παραμονής υποβιβάζεται στη Β΄ Κατηγορία της επόμενης περιόδου. Σε αγώνες κατάταξης για την αποφυγή υποβιβασμού μπορεί να εμπλακούν και ο 9ος του Ομίλου Υποββασμού με τον τελευταίο (10ο) του Ομίλου Τίτλου αν εχει βαθμολογική διαφορά από τον προτελευταίο (9ο) από 8 βαθμούς και πάνω.
Γεώργιος Γαζέπης

Βιογραφικά στοιχεία

Ήταν γιος του Ζαφειρίου Γαζέπη, κουρέα και πλούσιου παράγοντα της Χαλκίδας. Αδελφός του ήταν ο Ηρακλής Γαζέπης. Σπούδασε ιατρική στο Πανεπιστήμιο Αθηνών και συμπλήρωσε τις σπουδές του στο Παρίσι δίπλα στον Φωτεινό Πανά. Μετά την επιστροφή του στην Ελλάδα ειδικεύθηκε στην οφθαλμολογία διατηρώντας δική του κλινική. Το 1899 διορίστηκε καθηγητής της Οφθαλμολογίας στο Πανεπιστήμιο Αθηνών, θέση στην οποία παρέμεινε μέχρι το 1910, οπότε και παύθηκε. Επανήλθε στην έδρα της οφθαλμολογίας το 1912 παραμένοντας μέχρι και τον θάνατό του, το 1929.
Εξελέγη βουλευτής Χαλκίδος στις εκλογές του 1899 παραμένοντας, όμως, βουλευτής μόνο για την α΄ σύνοδο αυτής. Στις εκλογές του Νοεμβρίου 1910 εξελέγη βουλευτής Ευβοίας.
Απεβίωσε το 1929 από καρδιακό επεισόδιο.
Ρωσική ιθαγένεια

Η ρωσική υπηκοότητα ρυθμίζεται από το ομοσπονδιακό δίκαιο για την ιθαγένεια της Ρωσικής Ομοσπονδίας (από το 2002, με τις τροποποιήσεις του 2003, 2004, 2006), το Σύνταγμα της Ρωσικής Ομοσπονδίας (από το 1993), και διεθνείς συνθήκες που καλύπτουν τα ερωτήματα ιθαγένειας, στις οποίες έχει υπογράψει η Ρωσική Ομοσπονδία. Σύμφωνα με τη ρήτρα υπεροχής του Συντάγματος, οι διεθνείς συνθήκες της Ρωσικής Ομοσπονδίας, έχουν προτεραιότητα έναντι στη ρωσική εγχώρια νομοθεσία.

Ορολογία

Στη ρωσική γλώσσα, υπάρχει μια διάκριση μεταξύ των πολιτών της Ρωσίας, που αναφέρονται ως Ροσιγιάνε (θηλυκή μορφή ροσιγιάνκα) και των μελών του έθνους των Ρώσων που ονομάζονται Ρώσοι. Η λέξη Ροσιγιάνε χρησιμοποιείται πολύ συχνότερα από το Ρώσος (ρούσκι) στα επίσημα έγγραφα και τα ΜΜΜΕ. Όσοι έχουν λάβει τη ρωσική υπηκοότητα μέσω πολιτογράφησης, είναι γνωστοί και ως Ροσιγιάνε, ανεξάρτητα από την εθνοτική καταγωγή και τη μητρική τους γλώσσα (όπως ο Ζεράρ Ντεπαρντιέ ή Βίκτορ Αχν). Η λέξη Ροσιγιάνε επινοήθηκε από τον Μιχαήλ Λομονόσοφ τον 18ο αιώνα.

Ιστορία

Το Βασίλειο της Ρωσίας έγινε πολυεθνικό κράτος το 16ο αιώνα. Η λέξη Ροσιγιάνε, επινόηση του Λομονόσοφ, έχει χρησιμοποιηθεί ευρέως από τότε. Μετά την πτώση της ρωσικής Αυτοκρατορίας, η έκφραση "Σοβιετικός λαός" χρησιμοποιήθηκε για τον πληθυσμό της Σοβιετικής Ένωσης, ανεξαρτήτως εθνικότητας. Μετά τη διάλυση της ΕΣΣΔ, η λέξη Ροσιγιάνε επανήλθε στην συχνή χρήση.
Αλεξάνδρα της Ελλάδας (Βασίλισσα της Γιουγκοσλαβίας)

Γέννηση

Γεννήθηκε πέντε μήνες μετά από το θάνατο του πατέρα της, Βασιλιά Αλέξανδρου Α΄ των Ελλήνων, από τη μοργανατική χήρα του, Ασπασία Μάνου. Ο πατέρας του Αλέξανδρου, Βασιλιάς Κωνσταντίνος Α΄ της Ελλάδας, αποκαταστάθηκε στον ελληνικό θρόνο ένα μήνα μετά από το θάνατο του Αλεξάνδρου και επέστρεψε στην Ελλάδα από την εξορία.

Πριγκίπισσα της Ελλάδας και της Δανίας

Η κυβέρνησή του θεώρησε τη σύντομη βασιλεία του Αλεξάνδρου ως Αντιβασιλεία, το οποίο σήμαινε ότι ο γάμος του Αλεξάνδρου, που έγινε χωρίς άδεια του πατέρα του, ήταν παράνομος, και η μεταθανάτια κόρη του ζεύγους, Αλεξάνδρα, παράνομη. Με εντολή της μητέρας του Αλεξάνδρου, Βασίλισσας Σοφίας, τον Ιούλιο του 1922, ψηφίστηκε νόμος που επέτρεπε στο Βασιλιά να αναγνωρίζει την ισχύ γάμων μελών της βασιλικής οικογένειας που έγιναν χωρίς τη βασιλική συγκατάθεση, ακόμα και αναδρομικά, αλλά σε μη δυναστική βάση. Ο Κωνσταντίνος Α΄ εξέδωσε έπειτα ένα διάταγμα, στις 10 Σεπτεμβρίου 1922, λίγο πριν αναχωρήσει για την δεύτερη και τελευταία εξορία, αναγνωρίζοντας το γάμο του Αλεξάνδρου με την Ασπασία. Κατά συνέπεια, η Αλεξάνδρα έγινε νόμιμη θυγατέρα του Αλέξανδρου, σύμφωνα με τον ελληνικό νόμο, αλλά συνέχισε να στερείται το δικαίωμα της διαδοχής στο θρόνο, δικαίωμα που οι δυναστικές πριγκίπισσες απόλαυσαν κάτω από το σύνταγμα. Αποτέλεσμα, σε αυτή και τη μητέρα της, τους δόθηκε ο τίτλος «Α.Β.Υ. Πριγκίπισσα της Ελλάδας και της Δανίας».
Σαν κόρη της Ασπασίας και εγγονή του Πέτρου Μάνου και της Μαρίας Αργυροπούλου, ήταν το μόνο μέλος της βασιλικής οικογένειας της Ελλάδας που ήταν ελληνικής καταγωγής. Μέσω της μητέρας της καταγόταν, μεταξύ των άλλων, από Φαναριώτες Έλληνες από την Κωνσταντινούπολη. Όπως στις περισσότερες ευρωπαϊκές βασιλικές οικογένειες, η δυναστεία Γλύξμπουργκ, στην οποία ο σύζυγός της ανήκε, ήταν γερμανικής καταγωγής.

Βασίλισσα της Γιουγκοσλαβίας

Στις 20 Μαρτίου 1944, παντρεύτηκε το Βασιλιά Πέτρο Β΄ της Γιουγκοσλαβίας (1923-1970), ο οποίος ήταν εξόριστος στο Λονδίνο. Απέκτησαν ένα γιο, τον Πρίγκιπα Διάδοχο Αλέξανδρο σημερινό διεκδικητή του Σερβικού θρόνου. Η Αλεξάνδρα γέννησε τον Αλέξανδρο στη σουίτα νούμερο 212 του ξενοδοχείου Κλάριτζις, στο Λονδίνο. Η βρετανική κυβέρνηση ανακήρυξε τη σουίτα, κατά τη διάρκεια του τοκετού, Γιουγκοσλαβικό έδαφος, προκειμένου να γεννηθεί ο διάδοχος σε πάτρια εδάφη. Η μοναρχία καταργήθηκε από τον Τίτο, τον Νοέμβριο του 1945 και το εξόριστο βασιλικό ζεύγος εγκαταστάθηκε στις Η.Π.Α..
Πέθανε στις 30 Ιανουαρίου 1993, στο ανατολικό Σάσσεξ, στην Αγγλία, και ενταφιάστηκε στο βασιλικό κοιμητήριο, στο Τατόι. Στις 9 Μαΐου 2013, κατόπιν αιτήματος της οικογένειάς της, έγινε εκταφή των οστών της και μεταφορά τους στο Βελιγράδι, όπου ενταφιάστηκαν σε βασιλικό οικογενειακό τάφο.
Νοτιοανατολική περιφέρεια Ρουμανίας

Η Νοτιοανατολική περιφέρεια (Sud Est) είναι μία από τις οκτώ, κατά γεωγραφική θέση, περιφέρειες της Ρουμανίας, εξ ου και η ονομασία της, που δημιουργήθηκαν το 1998. Καταλαμβάνει το νοτιοανατολικό τμήμα της χώρας και πρωτεύουσά της είναι η Κωστάντζα. Είναι η μόνη περιφέρεια της Ρουμανίας που βρέχεται από θάλασσα.
Ιωάννης Α΄ του Ωσέρ

Βιογραφία

Ήταν ο δευτερότοκος γιος του Ιωάννη του παλαιού κόμη του Ωξόν & Σαλόν και της Ιζαμπώς/Ισαβέλλας, κόρης του Ροβέρτου Α΄ του Κουρτεναί. Ο πατέρας του αντάλλαξε το Ωξόν & Σαλόν με το Σαλίν, Αρλαί, Μπεζανσόν, κά. 
Η μητέρα του ήταν η δεύτερη σύζυγος του Ιωάννη (από τις τρεις συζύγους του). Ετεροθαλή αδέλφια του ήταν ο Ούγος σύζυγος της Αδελαΐδας κόμισσας της Βουργουνδίας και ο Ιωάννης Α΄ κύριος του Αρλαί και υποκόμης του Μπεζανσόν.
Έκανε γάμο με την Αδελαΐδα, κόρη και κληρονόμο της Ματίλντας Β΄ των Νταμπιέρ, κόμισσας του Ωξέρ. Όταν η σύζυγός του έγινε κόμισσα του Ωξέρ, ο Ιωάννης Α΄ έγινε κόμης συζυγικώ δικαιώματι (jure auxoris). Απεβίωσε το 1309.
Καρχεμίς

Η Καρχεμίς (μετέπειτα Ευρωπός) ήταν αρχαία πόλη της Συρίας, η οποία διαδραμάτισε σημαντικό ρόλο ήδη από την εποχή του Χαλκού.
Βρισκόταν στην επαρχία της αρχαίας Κυρρηστικής, μεταξύ της Νικατορίδος και του Ζεύγματος, στις όχθες του ποταμού Ευφράτη. Την πόλη αναφέρουν ο Στέφανος Βυζάντιος, ο Προκόπιος, ο Κλαύδιος Πτολεμαίος και ο Ιεροκλής στον Συνέκδημό του που την κατέτασσε στην βυζαντινή επαρχία της Ευφρατησίας της Συρίας.
Η πόλη φαίνεται να κτίστηκε από τον Σέλευκο Α΄ τον Νικάτορα κατά το 300 π.Χ. πάνω στην παλαιότερη Καρχεμίς, σε ανάμνηση της γενέτειράς του Ευρωπού στην Μακεδονία. Ο Λουκιανός βέβαια αναφέρει ότι την ίδρυσαν οι Εδεσσαίοι της Μακεδονίας. Ο Ιησούς ο Στηλίτης έγραφε για αυτήν ότι: castrum Europus, quod in provincia Mabugensi ad occidentem Euphratis est positum. Στα βυζαντινά χρόνια, μετά τις επιδρομές των Σασσανιδών, ο Ιουστινιανός ξανάκτισε την πόλη.
Η Ευρωπός απείχε από την Μακεδονόπολη του Μεγάλου Αλεξάνδρου περί τα 27 χιλιόμετρα. Πρόκειται για την σημερινή Καργκαμίς (Kargamış) της Τουρκίας, επί της μεθορίου με την Συρία.
Χορωδία Αλεξάντροφ

Η Χορωδία Αλεξάντροφ είναι επίσημη χορωδία των Ρωσικών Ενόπλων Δυνάμεων, μέρος του Μουσικού Συνόλου Αλεξάντροφ. Ιδρύθηκε κατά τη σοβιετική εποχή, και συγκεκριμένα το 1926 στη Μόσχα.
Η Χορωδία Αλεξάντροφ έχει τραγουδήσει τόσο στη Ρωσία, όσο και σε πόλεις σε όλο τον κόσμο, με ρεπερτόριο ρωσικών δημοτικών τραγουδιών, ύμνων, αριών της όπερας και ελαφρών τραγουδιών. Μετά από πολλά ταξίδια σε όλη τη Σοβιετική Ένωση, από τον αρκτικό βορρά μέχρι τις ερήμους του Τατζικιστάν, η χορωδία τραγούδησε στη Διεθνή Έκθεση των Παρισίων το 1937, όπου κέρδισε το «Μέγα Βραβείο» (Grand Prix), την ύψιστη διάκριση της κριτικής επιτροπής.
Για το μεγαλύτερο μέρος της ιστορίας της, η χορωδία υπήρξε ανδρική, με τενόρους και μπάσους, με έδρα τη Μόσχα. Διευθυντής και χοράρχης της από την ίδρυσή της μέχρι τον θάνατό του το 1946 ήταν ο Αλεξάντρ Βασίλιεβιτς Αλεξάντροφ. Τον διαδέχθηκε ο γιος του, Μπαρίς Α. Αλεξάντροφ, που ήταν διευθυντής μέχρι το 1987. Την αποτελούσαν πάντοτε μέλη του Σοβιετικού και στη συνέχεια του Ρωσικού Στρατού, τον οποίο και αντιπροσωπεύει στη χώρα και στο εξωτερικό. Μετά το 1991, ενσωματώθηκαν περιστασιακά στη χορωδία και γυναίκες των ενόπλων δυνάμεων ως σοπράνο. Μετά το 2007 συμμετέχουν σε κάποιες παραστάσεις μαθητές του «Σχολείου παιδικής χορωδίας του Αλεξάντροφ» (φωνές άλτο και σοπράνο).
Στις 25 Δεκεμβρίου 2016 ένα αεροσκάφος με 64 μέλη της Χορωδίας κατέπεσε και συνετρίβη ενάμισυ χιλιόμετρο έξω από την παραλία του Σότσι, στη Μαύρη Θάλασσα, μετά την απογείωσή του με προορισμό τη Λαττάκεια της Συρίας, όπου η χορωδία θα συμμετείχε σε χριστουγεννιάτικη παράσταση με τα ρωσικά στρατεύματα στη στρατιωτική βάση Χμέϊμιμ (τα Χριστούγεννα εορτάζονται από τους Ρώσους την 7η Ιανουαρίου του Νέου ημερολογίου). Κανένας δεν επέζησε από τη συντριβή του αεροσκάφους.
Λουντοβίκο Αριόστο

Βίος

Γεννήθηκε στο Ρέτζο νελλ’Εμίλια και ήταν γιος του Νικκολό Αριόστο, φρουράρχου της πόλης. Ο Νικκολό Αριόστο ανάγκασε το γιο του να μελετήσει Νομικά ενάντια στις επιθυμίες του. Όταν ο Λοντοβίκο ήταν ελεύθερος να ενεργήσει σύμφωνα με τη θέλησή του, μελέτησε τους κλασικούς με τον Γκρεγκόριο ντα Σπολέτο (Gregorio da Spoleto) από τον οποίο έμαθε τα Λατινικά. O Γκρεγκόριο ωστόσο έφυγε σύντομα για το Παρίσι, στερώντας από τον Λοντοβίκο την ευκαιρία να μελετήσει τα Ελληνικά, δεδομένου ότι αμέσως μετά τον θάνατο του πατέρα του εκείνος έπρεπε να διαχειριστεί όλα τα οικογενειακά θέματα συμπεριλαμβανομένης της υποστήριξης των εννέα αδελφών του, ένας από τους οποίους μάλιστα ήταν ακρωτηριασμένος.
Κατόρθωσε να συνθέσει μερικές κωμωδίες και λυρική ποίηση που τον βοήθησαν να κερδίσει την προστασία του καρδινάλιου Ιππόλιτο ντ' Έστε (Ippolito d' Este), αδελφού του Δούκα της Φερράρας (συζύγου της Λουκρητίας Βοργία). Η φιλαργυρία του καρδιναλίου σύντομα οδήγησε τον Αριόστο στην υπηρεσία του γενναιόδωρου Αλφόνσο Α΄, Δούκα της Φερράρας. Ο δούκας τον έστειλε σε διάφορες ατυχείς διπλωματικές αποστολές -στη μία τον συνέλαβαν και σε κάποια άλλη ο πάπας παρ' ολίγο να τον εκτελέσει.
Διορίστηκε τελικά έπαρχος της Γκαρφανιάνα στα Απέννινα όρη. Αποχωρώντας από την ενεργό δράση και τα αξιώματα, παντρεύτηκε την δεκατεσσάρων ετών ερωμένη του και έγραψε κωμωδίες, τις παραστάσεις των οποίων επιτηρούσε προσωπικά. Βοήθησε επίσης να χτιστεί θέατρο στη Φερράρα και εξέδωσε το γνωστότερο έργο του, το ρομαντικό επικό ποίημα, Orlandο furioso, (Μαινόμενος Ορλάνδος).
Ντάνιελ Σούμπασιτς

Σε συλλόγους

Η επαγγελματική του καριέρα ξεκίνησε το 2003 στην κροατική Ζαντάρ και το 2008 δόθηκε δανεικός στη Χάιντουκ Σπλιτ, της οποίας έγινε παίκτης το 2009. Με τη Χάιντουκ Σπλιτ κέρδισε ένα Κύπελλο Κροατίας. Από τον Ιανουάριο του 2012 παίζει στη Μονακό, με την οποία έχει κατακτήσει ένα πρωτάθλημα Γαλλίας.

Στην εθνική ομάδα

Στην Εθνική Κροατίας παίζει από το 2009 και έχει λάβει μέρος στα Μουντιάλ του 2014 και του 2018 και στα Euro του 2012 και του 2016.
Τζόζεφ Κόνυ

Νεανικά χρόνια

Ο Κόνυ γεννημένος το 1961 στο χωριό Οντέκ, ανατολικά της περιοχής Γκούλου, ήταν γιος δυο αγροτών. Ο πατέρας είχε την θρησκεία του Κατηχισμού και η μητέρα του τη θρησκεία του Αγγλικανισμού. Ο Κόνυ λόγω των θρησκειών των γονιών του, έγινε παπαδοπαίδι της τοπικής εκκλησίας αλλά στα 15 του σταμάτησε να πηγαίνει. Ύστερα, ανέλαβε ως γιατρός της περιοχής μετά τον θάνατο του μεγαλύτερου του αδερφού, όπου τον αντικατέστησε. Ο Κόνυ δεν ολοκλήρωσε ποτέ το Λύκειο, αλλά συμμετείχε σε ομάδες προχιλιασμού ενώ συμμετείχε και στον πόλεμο της Ουγκάντας με το μέρος της φυλής του, της φυλής Ακόλι.

Στρατός Αντίστασης του Κυρίου (LRA)

Η ομάδα σχηματίστηκε ως "Ηνωμένος Ιερός Στρατός της Σωτηρίας" την δεκαετία του '80. Ο Ηνωμένος Στρατός, αποτέλεσε έναν μεγάλο ανταγωνιστή της δημοκρατίας της Ουγκάντα για αυτό και ήρθαν σε συμφωνία, το 1988 κάνοντας την ομάδα ως μορφή εξέγερσης. Η ομάδα αποτελούνταν περισσότερο από παιδιά, και σύμφωνα με εκτιμήσεις του 1986, ο αριθμός των παιδιών είχε φτάσει στις 104.000. Σκοπός της ομάδας ήταν να απαγάγει παιδιά, να σκοτώνει τις οικογένειες τους και να τα εκπαιδεύουν στο να γίνουν αντάρτες. Το 1992, η ομάδα μετονομάστηκε Ενιαίος Δημοκρατικός Χριστιανικός Στρατός" και στις 10 Οκτωβρίου του 1996 είχαν απαγάγει από το θρησκευτικό σχολείο 44 κορίτσια. Τέλος, μετονομάστηκε σε "Στρατός Αντίστασης του Κυρίου". Μέχρι και σήμερα, παρόμοιες κινήσεις συνεχίζουν να γίνονται από την ομάδα του Κόνυ.

Ουγκάντα

Ο Στρατός της Ουγκάντας είχε κληθεί να σκοτώσει τον Κόνυ, αλλά όχι την ομάδα ανταρτών του. Η τελευταία φορά που εμφανίστηκε ήταν στο Κονγκό. Μάλιστα, είχε ακουστεί πως η LRA ήταν αυτή που προκάλεσε τις καταστροφές της 11ης Σεπτεμβρίου αλλά τελικά διαψεύστηκε όταν μαθεύτηκε πως η επίθεση ήταν από μέλη της Αλ- Κάιντα. Τελικά, ο Κόνυ κατάφερε να ξεφύγει από τον Στρατό με αποτέλεσμα να παραμείνει καταζητούμενος.

Ηνωμένες Πολιτείες Αμερικής

To 2008 οι Η.Π.Α. αποφάσισαν να βοηθήσουν τον στρατό της Ουγκάντα δίνοντας τον απαραίτητο εξοπλισμό. Μαθεύτηκαν οι πράξεις του Κόνυ, και ο Ομπάμα τον Μαίο του 2010, υπέγραψε για να γίνει η διακοπή της ομάδας του Κόνυ. Στις 12 Μαΐου τα δύο τρίτα του Κονγκρέσου, ψήφισαν υπέρ του νόμου. Τον Οκτώβριο του 2011, ο Αμερικανός πρωθυπουργός έστειλε περίπου 100 εξοπλισμένα στρατεύματα για να πολεμήσουν τον Κόνυ και τους αντάρτες του.

Άλλα

Τον Μάρτιο του 2012, ο Jason Russell, καλεί τον κόσμο να κάνουν τον Κόνυ διάσημο παγκοσμίως για να γίνει η σύλληψη του, ανεβάζοντας ένα 30λεπτο βίντεο στο διαδίκτυο. Ο Μάικλ Γκέχεραν του The Huffington Post έγραψε: "Αυτό το 30λεπτό πρωτοεμφανίστηκε στην ιστοσελίδα "Vimeo", ενώ στη συνέχεια ανέβηκε και στο "YouTube". Δεν περίμενα να υπάρξει τέτοια υποστήριξη απο τον κόσμο." Επίσης, αυτό το βίντεο τράβηξε τα βλέμματα διαφόρων διάσημων, σύμφωνα με την The Telegraph. Η Ελίζαμπεθ Φλόκ, του The Toronto Star, αναγνωρίζει στους πολίτες τον Κόνυ και στις 20 Απριλίου καλούνται να αφισοκολλήσουν αφίσες κατά του Κόνυ.
Σταθερή Ώρα Σρι Λάνκα

Η Σταθερή Ώρα Σρι Λάνκας '(SLST) είναι η επίσημη ζώνη ώρας για τη Σρι Λάνκα. Βρίσκεται 5 ώρες και 30 λεπτά μπροστά από τον GMT/UTC (UTC+05:30).
Η ώρα Σρι Λάνκα αναθεωρήθηκε για τελευταία φορά στις 15 Απριλίου 2006, για να ταιριάζει με την Σταθερή Ώρα Ινδίας, η οποία υπολογίζεται από το Παρατηρητήριο του Αλλαχαμπάντ στην Ινδία με γεωγραφικό μήκος 82.5° ανατολικά του Πρώτου Μεσημβρινού, σημείο αναφοράς για την GMT.
Ολόκληρη η χώρα μοιράζεται την ίδια ώρα. Από το 1880, η ώρα Κεϋλάνης ή Σρι Λάνκα κυμαινόταν μεταξύ των ζωνών ώρας UTC+05:30 και UTC+06:30.
Το 1880, η ζώνη ώρας ήταν η UTC+05:30. Κατά τη διάρκεια του Β΄ Παγκοσμίου Πολέμου, τον Ιανουάριο του 1942, όταν οι Ιάπωνες ήταν στα πρόθυρα της εισβολής στη Κεϋλάνη, η ώρα μετατοπίστηκε στην ζώνη ώρας UTC+06:00. Τον Σεπτέμβριο του 1942, η ώρα μετατοπίστηκε στην ζώνη ώρας UTC+06:30.
Όταν ο Πόλεμος τελείωσε το 1945, η Κεϋλάνη επανήλθε στην ζώνη ώρας UTC+05:30, όπως και η Ινδία. Αλλά το Μάιο του 1996, η ζώνη ώρας μετατοπίστηκε στην GMT+06:30, κατά την διάρκεια σοβαρής έλλειψης ηλεκτρισμού στη Σρι Λάνκα. Η ζώνη ώρας άλλαξε στην UTC+06:00 τον Οκτώβριο του 1996, και τον Απρίλιο του 2006 η ώρα άλλαξε στην ζώνη ώρας GMT+05:30. Με την αλλαγή της ζώνης ώρας, η κυβέρνηση ελπίζει να φέρει το νησί σε γραμμή με την Ινδία. Ο Σερ Άρθουρ Κ. Κλαρκ, ο οποίος ζούσε στη Σρι Λάνκα, διαμαρτυρήθηκε για την αλλαγή, λέγοντας ότι θα κάνει τη ζωή ενοχλητικό για τον καθένα που έχει σχέσεις με τον υπόλοιπο κόσμο.
Επί του παρόντος, η Σρι Λάνκα δεν ακολουθεί τη θερινή ώρα, αν και χρησιμοποιήθηκε κατά τη διάρκεια του Β' Παγκοσμίου Πολέμου.
Αξιόκερσος

Ο Αξιόκερσος ήταν αρχαία θρακική θεότητα (δαίμονας) της ελληνικής μυθολογίας, ένας από τους Κάβειρους.
Ο Αξιόκερσος, χθόνια θεότητα, λατρευόταν στη Θράκη και στη Σαμοθράκη. Ταυτιζόταν με τον Άδη ή τον Πλούτωνα. Τον θεωρούσαν γιο του Ηφαίστου και της Καβειρώς, κόρης του Πρωτέα. Γυναίκα του ήταν η Αξιόκερσα, θεά και αυτή του κάτω κόσμου.
Απεργία

Η απεργία ως μέσο πολιτικής πίεσης

Οι απεργίες έχουν επίσης χρησιμοποιηθεί για να αναγκάσουν τις κυβερνήσεις να αλλάξουν πολιτικές ή ακόμα για να ρίξουν μια κυβέρνηση. Ένα αξιοσημείωτο παράδειγμα είναι αυτό της απεργίας των ναυπηγείων του Γκντανσκ που καθοδηγήθηκε από τον Λεχ Βαλέσα. Η απεργία αυτή ήταν μια σημαντική απεργία στην πάλη για δημοκρατική ελευθερία στην Πολωνία, και επίσης ένα σημαντικό ορόσημο στο δρόμο για την πτώση του κομμουνιστικού κόμματος στην Ανατολική Ευρώπη.

Η πρώτη απεργία

Η τακτική της απεργίας έχει πολύ μεγάλη ιστορία. Περίπου στο τέλος της 20ης δυναστείας, υπό την εξουσία του Φαραώ Ραμσή Γ’ στην Αίγυπτο, δηλαδή περίπου 3500 χρόνια πριν, οι εργάτες της βασιλικής νεκρόπολης οργάνωσαν την πρώτη γνωστή απεργία ή εργατική εξέγερση στην ιστορία. Το γεγονός καταγράφηκε με λεπτομέρειες σε έναν πάπυρο της εποχής, που διατηρήθηκε, και βρίσκεται σήμερα στο Τορίνο.
Τα πρώτα εργατικά κινήματα στον ελλαδικό χώρο δημιουργήθηκαν ταυτόχρονα με την ανάπτυξη της καπνοκαλλιέργειας τον 19ο αιώνα. Η πρώτη απεργία στον τότε υπό οθωμανική διοίκηση ελλαδικό χώρο, έλαβε χώρα τον Μάιο του 1888 στην πόλη της Δράμας, από τους καπνεργάτες με κύριο αίτημα τις δέκα ώρες εργασίας, καθώς εκείνη την εποχή οι εργάτες εργάζονταν από δώδεκα έως και δεκατρείς ώρες ημερησίως.

Η ιστορική απεργία του 1936 (Θεσσαλονίκη)

Το 1936 κορυφώνονται οι διαδηλώσεις από τους καπνεργάτες της Θεσσαλονίκης. Τα γεγονότα ξεκίνησαν γύρω στον Φεβρουάριο, με κατάληψη ενός εργοστασίου ύστερα από την απόρριψη των αιτημάτων των εργατών και συνεχίστηκε με συμπαράσταση καπνεργατών από άλλα εργοστάσια. Εναντίον τους χρησιμοποιήθηκε τόσο η αστυνομία όσο και ο στρατός. Δεν υπήρχε κεντρική συγκέντρωση, αλλά μικρές συγκεντρώσεις με ομιλητές σε διάφορα μέρη της πόλης. 
Οι εργατικές κινητοποιήσεις κορυφώθηκαν στην πόλη τον Μάιο του 1936, με τη μεγάλη απεργία και διαδήλωση των καπνεργατών, που πνίγηκε στο αίμα από την δικτατορική κυβέρνηση Μεταξά, με συνολικά δώδεκα νεκρούς ανάμεσα στους οποίους και ο 25χρονος αυτοκινητιστής Τάσος Τούσης, στη διασταύρωση Εγνατία και Βενιζέλου. Η φωτογραφία που απαθανάτισε την μητέρα του να τον θρηνεί μόνη στο μέσον του δρόμου, στη διασταύρωση των οδών Βενιζέλου και Εγνατία, δημοσιεύθηκε στον Τύπο και αποτέλεσε την έμπνευση του Γιάννη Ρίτσου για την συγγραφή της συλλογής του Ο Επιτάφιος.
1462 Ζάμενχοφ

Φυσικά χαρακτηριστικά

Η μέση διάμετρος του Ζάμενχοφ εκτιμάται σε 25,82 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,1268. Ο Ζάμενχοφ περιστρέφεται γύρω από τον εαυτό του μία φορά κάθε 8 ως 13 ώρες περίπου.
Λυκίσκος

Βιολογία

Ο Λυκίσκος το ζυθοβότανο είναι πολυετές φυτό, που αναρριχάται με περιστροφές των αναπτυσσομένων κληματοειδών, χωρίς έλικες, βλαστών. Κάθε χρόνο ανανεώνεται όλο το υπέργειο τμήμα του με νέους βλαστούς που φθάνουν τα 5-6 μέτρα περιστρεφόμενοι στα στηρίγματα που του προσφέρονται, σχοινιά ή σύρματα.
Ανήκει στην οικογένεια των κανναβοειδών. Σύμφωνα με τη βοτανική, είναι «πρώτος ξάδελφος» με την τσουκνίδα, την κάνναβη και τη μουριά. Χρησιμοποιείται κυρίως για να δώσει γεύση και σταθερότητα στη μπύρα, σε αφεψήματα και στη βοτανοθεραπεία. Στη μπύρα εξισορροποεί τη γλυκύτητα της βύνης με την πικράδα του. Απομακρύνει πρωτεΐνες από το ζυθογλεύκος και βοηθάει στη διαύγαση. Αυξάνει τη διατηρησιμότητα της μπύρας και βοηθάει στο σχηματισμό του αφρού.
Στο έδαφος εκτός των γνησίων ριζών αναπτύσσει ριζώματα. Υπάρχουν αρσενικά φυτά που αναπτύσσουν τα άνθη τους σε ταξιανθίες βότρυος, ενώ τα θηλυκά φυτά σχηματίζουν κιτρινοπράσινους κώνους (στρόβιλοι). Οι ποσότητες λυκίσκου που φέρονται στο εμπόριο, για τη ζυθοποίηση, προέρχονται από καλλιέργειες θηλυκών φυτών και μπορούν να χρησιμοποιηθούν μόνο στη μη γονιμοποιημένη μορφή τους.
Τα φύλλα των κώνων φέρουν αδενώδεις τρίχες που περιέχουν μεταξύ των άλλων ρητινώδεις ουσίες με πικρή γεύση και παράγωγά τους και πτητικά έλαια που προσδίδουν το χαρακτηριστικό πικρό άρωμα στο λυκίσκο και τη μπύρα. Υπάρχουν πάρα πολλές εμπορικές ποικιλίες λυκίσκου, οι οποίες χαρακτηρίζονται από την περιεκτικότητα σε πτητικό έλαιο και οξέα, από την εποχή ωρίμανσης (πρώιμη, μεσοπρώιμη, όψιμη), την παραγωγικότητα και το μήκος του κώνου.
Ο λυκίσκος είναι από τα πιο ταχυφυή φυτά. Μέσα σε λίγους μήνες μπορεί και αναπτύσσει τεράστια φυτική μάζα, γι' αυτό είναι πολύ απαιτητικό φυτό σε φως, θρεπτικά συστατικά και νερό. Ο λυκίσκος προτιμά τα βαθιά, πολύ πλούσια σε θρεπτικά συστατικά, ελαφρά εδάφη, ενώ ανέχεται ευρέα όρια pH, από 6 μέχρι 8.
Η εγκατάσταση της φυτείας γίνεται την άνοιξη μόλις περάσουν οι κίνδυνοι των παγετών. Ο λυκίσκος προσβάλλεται από πολλές ασθένειες. Οι σοβαρότερες είναι το ωίδιο και ο ψευδοπερονόσπορος. Η πρώτη αντιμετωπίζεται με θειάφι και η δεύτερη με σκευάσματα χαλκού.
Χρησιμοποιείται παραδοσιακά ως κατασταλτικό και γι' αυτό το λόγο κατά το παρελθόν αλλά ακόμα και τώρα, το λουλούδι του λυκίσκου το χρησιμοποιούσαν συχνά ως πρώτη ύλη στο .